Source: https://debrecenitorvenyszek.birosag.hu/targyalasi-jegyzek/20190906/nadudvari-uzsoraugy
Timestamp: 2019-11-22 21:41:09
Document Index: 11189131

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Nádudvari uzsoraügy | Debreceni Törvényszék
Megjelenés ideje: 2019. szeptember 6., 11:57
B. 112/2017
A Hajdúszoboszlói Járásbíróság 2016. szeptember 12-én bizonyítottság hiányában felmentette azt a két vádlottat, akiket üzletszerűen elkövetett uzsora bűncselekménnyel vádolt a Hajdúszoboszlói Járási Ügyészség. A bíróság úgy ítélte meg, hogy kétséget kizáróan nem bizonyítható a vádlottak bűnössége: a sértettek és a tanúk ugyanis még a nyomozati szakban visszavonták terhelő vallomásaikat, egyéb bizonyíték pedig nem állt rendelkezésre.
A Hajdúszoboszlói Járási Ügyészség vádirata szerint az első-, és a másodrendű vádlott Nádudvaron adott kölcsön több családnak, akiktől aztán magas kamattal kérték vissza a tartozást. A két vádlott lakókörnyezetében több olyan család is élt, akik rendszerint szociális segélyekből és családi pótlékból tartották el magukat, ezért rászorultak arra, hogy kölcsönöket vegyenek fel, így biztosítva családjuk megélhetését. A két vádlott ezt használta ki – állapította meg az ügyészség. 2013 augusztusában az egyik sértettnek 70 ezer forintot adtak kölcsön, illetve 30 ezer forint értékben - a bolti árnál magasabb áron - édességet, italt és cigarettát adtak el az asszonynak. Az elsőrendű vádlott a 100 ezer forint kölcsönadásakor kikötötte, hogy szeptember elején a kért összeg kétszeresét, 200 ezer forintot kell majd visszafizetni. Egy másik helyi pár is rendszeresen kért a vádlottaktól 20 - 50 ezer forintos kölcsönöket, ők is vettek tőlük édességet, szeszesitalt, és náluk is 50 - 100 százalékos kamatot szabtak meg a hitelezők. Ez a pár szintén a segély és a családi pótlék átvétele után rendezte tartozásait. Az ő adósságuk is szerepelt egy iskolai kockás füzetben, a többi adós tartozásaival együtt – tartalmazta a vád.
A Hajdúszoboszlói Járásbíróság ítélete nem lett jogerős, mivel az ügyészség fellebbezett az elsőfokú ítélet ellen. A Debreceni Törvényszék 2017. október 5-én tartott nyilvános ülésen kihirdetett végzésével hatályon kívül helyezte a Hajdúszoboszlói Járásbíróság ítéletét. A törvényszék büntető tanácsa szerint az elsőfokú bíróság nem tett eleget ügyfelderítési kötelezettségének, amely a tényállás jelentős hiányosságaihoz vezetett, továbbá az elsőfokú ítélet iratellenes megállapításokat is tartalmaz, amely alapján a bíróság tényből tényre helytelen következtetéseket vont le. A másodfokú tanács úgy értékelte, hogy az elsőfokú bíróság indokolási kötelezettségének sem tett maradéktalanul eleget, ezért az eljárást meg kellett ismételni.
Perbeszédek és ítélethirdetés várható.